โตเกียวฯรุกขายเบี้ยบำนาญ
โตเกียวมารีนฯ เดินหน้าขยายฐานลูกค้าบำนาญสู่กลุ่มผู้มีรายได้ระดับกลาง ข้าราชการ
27 ต.ค. 2558

โตเกียวมารีนฯ เดินหน้าขยายฐานลูกค้าบำนาญสู่กลุ่มผู้มีรายได้ระดับกลาง ข้าราชการ
นายสมโพชน์ เกียรติไกรวัล รองประธานเจ้าหน้าที่บริหาร ประธานเจ้าหน้าที่บริหารช่องทางการขาย บริษัท โตเกียวมารีน ประกันชีวิต (ประเทศไทย) เปิดเผยว่า บริษัทได้ขยายฐานลูกค้าประกันบำนาญสู่กลุ่มลูกค้าที่มีรายได้ระดับปานกลางที่เริ่มสนใจออมเงินไว้ใช้หลังเกษียณมากขึ้น ซึ่งมีเบี้ยประกันขั้นต่ำจะอยู่ที่ประมาณ 3 หมื่นกว่าบาท จากเดิมที่เน้นจับกลุ่มลูกค้าระดับบนเป็นหลัก
“ปัจจุบันเบี้ยเฉลี่ยต่อกรมธรรม์ของเราอยู่ที่ประมาณ 3 แสนกว่าบาท/กรมธรรม์ เพราะช่วงเริ่มต้นธุรกิจต้องการลูกค้าที่สามารถชำระเบี้ยได้ในระยะยาวเพื่อความมั่นคงทางการเติบโต และเราเห็นว่าถึงเวลาที่จะขยายฐานลูกค้าบำนาญสู่ตลาดผู้มีรายได้ปานกลางแล้ว” นายสมโพชน์ กล่าว
นายสมโพชน์ กล่าวว่า เหตุผลที่ต้องขยายตลาดสู่ผู้มีรายได้ปานกลาง เพราะจำนวนบุคลากรของบริษัทที่มีความรู้เรื่องสินค้าบำนาญมีมากพอที่จะออกไปให้บริการ หลังจากที่ได้ทำหลักสูตร “ผู้วางแผนการเกษียณ” ร่วมกับ คณะจิตวิทยา จุฬาลงกรณ์มหาวิทยาลัย ซึ่งมีผู้จบหลักสูตรดังกล่าว 160 คนแล้ว ไม่รวมตัวแทนระดับผู้อำนวยการและตัวแทนที่มีผลงานในตลาดนี้อยู่แล้วอีกประมาณ 70 คน
นอกจากนี้ ยังพบว่า กลุ่มคนวัย 30 ปี เริ่มให้ความสนใจที่จะเก็บออมเพื่อการเกษียณมากขึ้น จึงพยายามออกแบบประกันบำนาญที่ลูกค้าสามารถออมได้เริ่มต้นประมาณ 3 หมื่นกว่าบาท/ปี และแบบที่ให้ออมได้เดือนละ 5,000 บาท ซึ่งถือว่าเหมาะสมกับคนในวัยดังกล่าว
ทั้งนี้ 8 เดือนแรก บริษัท โตเกียวมารีนฯ มีเบี้ยปีแรก 630 ล้านบาท เพิ่มขึ้น 15% เบี้ยต่ออายุลูกค้าเก่า 2,092 ล้านบาท อัตราการต่ออายุที่ 94% เบี้ยชำระครั้งเดียว 10 ล้านบาท เพิ่มขึ้น 57% รวมเบี้ยรับทุกประเภท 2,732 ล้านบาท เพิ่มขึ้น 22%
“เรามีสัดส่วนของเบี้ยประกันบำนาญ 58% ของเบี้ยรับรวม เพราะเริ่มทำตลาดนี้มาตั้งแต่ต้น และแบบประกันของเราก็มีความแตกต่างจากที่อื่นๆ ตรงที่มีเงินคืนทุกปี เพิ่มความคุ้มครองให้ด้วย และเพิ่มเงินบำนาญให้ปีละ 0.5%” นายสมโพชน์ กล่าว
นายสมโพชน์ กล่าวว่า กลุ่มลูกค้าที่มีรายได้ปานกลาง นอกจากจะเป็นประชาชนทั่วไป ยังรวมถึงกลุ่มข้าราชการด้วย เพราะขณะทำงานมีการซื้อบ้าน ซื้อรถ เมื่อเกษียณก็ต้องนำเงินเก็บบางส่วนไปชำระหนี้ให้หมดก่อน เหลือเงินออมไว้ใช้ไม่เพียงพอ ซึ่งกลุ่มนี้สนใจที่จะทำประกันบำนาญเพิ่มด้วย
สำหรับปี 2558 บริษัท โตเกียวมารีนฯ ตั้งเป้าเบี้ยประกันภัยรับรวม 4,459 ล้านบาท เติบโต 29% โดยเป็นเบี้ยประกันภัยรับปีแรก 1,245 ล้านบาท และเบี้ยประกันภัยรับปีต่ออายุ 3,214 ล้านบาท